钦定古今图书集成/明伦汇编/皇极典/第265卷 > 何垣西畴常言 > 论听言
## 钦定古今图书集成/明伦汇编/皇极典/第265卷 > 何垣西畴常言 > 论听言

人主立政造事，图惟永久，则当参酌群言，是之谓《佥
谋》。智略毕达，则当择是而从，是之谓《独断》。若事必己
出而弗加咨访，乃自用也，谓之“独断”可乎？自用则小，
是君人者之大戒也。

君臣相与谋谟，各由其心之相契而入。文帝天资仁
厚，闻张释之“长者”之言而悦。景帝资禀不及，而晁错
术数之说得以投之。故以德化民，克成刑措之风；以
智驭物，循致七国之变。一言契合，治体以分，可不谨
夫！

人主之心，不可有所偏倚。汉武初年，独任宰相，致田
蚡之专恣擅权；厥后偏信诤臣，致严朱、吾丘主父诸
人，交私诸侯，潜蕴谮诉。故曰：“偏听生奸，独任成乱。”大
哉！我宋之祖宗，容受谠言，养成臣下刚劲之气也。朝
廷一黜陟不当，一政令未便，则正论辐辏，各效其忠，
虽雷霆之威不避也。汉、唐恶足以语此哉？

有过而讳言，适重其过；因言而遽改，适彰其美。晋灵
公冬寒而役民凿池，过也，能听宛春之谏而能其役，
后世有取焉，为其能用人之善也。况不为灵公者，可
讳过而惮改乎？

舜取人为善，咨四岳，辟四门，无有不访也。近君侧之
人有不待问而自言者，或恐其有所挟而言，未可遽
信也，故必察焉。所谓“好问而好察迩言”是也。